ઘણી વખત નાની નાની બાબતે થયેલી રકઝક અહમ પર આવી જતા મોટું સ્વરૂપ ધારણ કરી લેતી હોય છે. આવો જ એક કિસ્સો શહેરના નવરંગપુરા વિસ્તારમાં બન્યો છે. જેમાં પતિ-પત્ની વચ્ચે પ્રેશર કૂકર અને ફરવા લઇ જવાનો મામલો કોર્ટ સુધી પહોંચ્યો છે. એટલું જ નહીં બે વર્ષથી પતિ પ્રેશર કૂકર ન લઇ આપતા પત્ની સાસરે જવા તૈયાર નથી. આ મામલે કોર્ટે પણ સમજાવવા પ્રયત્ન કર્યો હતો પરંતુ પતિ તેની હઠ છોડી કૂકર લઇ આપવા રાજી થયો ન હતો જેથી સમાધાન તૂટી પડ્યું હતું. બીજી તરફ પત્નીએ કરેલી ઘરેલુ હિંસાની ફરિયાદમાં આગામી દિવસોમાં સુનાવણી હાથ ધરવામાં આવશે.